લેબહાઉસની બહાર આટલું વિશાળ જંગલ છે તેનો અંદાજ વિનસ કે ઝેવને ન હતો. રોબોનને ખબર હતી કારણ કે તેની આંખો ઑટોમેટિક નાઈટ વિઝન લેન્સ વાળી હતી. તેણે રાતે જ આ જંગલ જોયેલું અને તેને આશ્ચર્ય પણ થયું હતું. તેણે કેમે કરીને પોતાની જાતને આ બંનેને કહેવાથી રોકી હતી કે બહાર એક બહુ વિચિત્ર જંગલ ઉભું છે જે ક્ષિતિજ સુધી વિસ્તરેલું છે. પણ રોબોને એ કલ્પના ન કરી હતી કે વહેલી સવારે, સૂર્યના પ્રકાશમાં આ જંગલ આટલું અદ્ભુત લાગે છે. એમાં પણ એક હાથી જંગલમાંથી આવીને લેબહાઉસના ફળિયામાં ઉભો હતો. રોબોન એની સાથે રમવા મંડ્યો. તેની ઉપર ચડવાની કોશિશ કરી.